Reuerende pater. Salutem plurimam. Etsi nichil dignum occurrat, quod scribam, et si quid est, id coram referendum reseruare statuissem, cum propediem apud vos me futurum confiderem, tamen habita occasione infrascripti negotij non potuj me a scribendo continere, presertim quod propter absentiam regie maiestatis ad Jutiam aduentus meus isthic plus opinione mea forsan differetur. Conferendo cum presenti nunctio magistro Theodorico familiarj meo de nonnulIis, incidit sermo, quod paternitati vestre dixisset, ipsam esse vt proditorem proclamatam in regno Swetie, ac quod bona vestra essent confiscata, que vos vix referentj credebatis; quare decreuj super hijs paternitatem vestram claram literis meis reddere affirmando esse verissima; et hinc sumunt occasionem quod sponte ad regiam maiestatem defeceritis et alios nobiles dolose in captiuitatem produxeritis; vnde paulo post vestrum recessum dominus Steno gubernator misit suos ad recipiendum castrum illud alias fidej vestre commissum, quod vestri deputatj reddere recusarunt asserentes, Paternitatem Vestram adhuc esse jn humanis; ne tamen contumaces viderentur, duos destinarunt ad prefatum dominum Stenonem excusationem hujusmodj allegantes, nichilominus offerentes se nomine corone per medium vestrum illud tenere; sed auditj non fuerunt, retentj et carceribus in castro Holmensi mancipatj. Ista sunt verissima; et decanus Lincopensis totus vester, qui et propter vos multas patitur persequutiones, mihi attestatus est et cupit vobis jntimarj. Postmodum castrum predictum per vestros dimissum est, et vt accepi sororio dominj Stenonis ratione vxoris sue commissum. Alia que occurrunt coram conferemus, jn quo summo ducor desiderio; et postquam in Swetia vestri copiam non habuj, jn Datia mihi eam dominus dabit. Valete et me vestri amantissimum amate. Datum in curia domini militis Stenonis Bille Lundensis diocesis 18 martij 1519.